[Video] Vier dood na skietgeveg in Jhb | Maroela Media
Foto: Intelligence Bureau SA/Facebook
Drie verdagtes en 'n buurtwaglid is dood nadat 'n skietery Vrydagmiddag in Lenasia, suid van Johannesburg, uitgebreek het.
Kapt. Mavela Masondo, woordvoerder van die polisie, het gesê drie gewapende verdagtes het by 'n huis ingebreek, twee huishulpe vasgebind en in 'n badkamer toegesluit.
Die eienaar van die huis en sy broer het die rowers op heterdaad betrap. Die rowers het skote op die eienaar en sy broer afgevuur en die broer is beseer. Lede van die plaaslike buurtwag het intussen die skote gehoor en hulle na die toneel gehaas.
'n Skietgeveg het tussen lede van die buurtwag en die rowers uitgebreek. Drie rowers en 'n lid van die buurtwag is in die skietery dood. Die buurtwaglid het op die dag van die skietery sy 61ste verjaardag gevier.
'n Vierde verdagte wat in 'n wegkommotor, 'n blou BMW, op sy makkers gewag het, is voorgekeer en glo deur lede van die gemeenskap aangerand. Hy is onder polisiebewaking na 'n nabygeleë hospitaal geneem.
Volgens Masondo het die polisie op die toneel op drie vuurwapens, wat glo aan die verdagtes behoort het, beslag gelê. Die polisie ondersoek sake van moord, poging tot moord, poging tot huisroof en die besit van ongelisensieerde vuurwapens en ammunisie.
Die video is deur Special Operations Group op Facebook gelaai:
10/10 dis hoe ons met die skelms moet werk!!! net jammer die onskuldige man moes meg sy lewe betaal…! Sterkte vir sy naasnestaandes
Dis hoe n gemeenskap saamstaan!! Well done!
Jammer vir die man wat met sy lewe geboet het!
Nou word 'n onskuldige man van moord aangekla om dat hy selfverdedinging tou gepas het. Skuldige wat met BMW weg ry word onskuldig verklaar.
Sterkte vir buurtwag!!!
Mense kyk mooi na hierdie video. Hierdie mense staan saam. Ons is so bang dat ons iets sal oorkom, kyk maar na mnr. De Waal se geval, hy het probeer help en niemand anders het hom gehelp nie. In hierdie video help hierdie mense hul medemens ongeag van wat met hulle gebeur. Die 61jarige het met sy lewe geboet, maar hy wou minstens help. Die skuldiges sal boet en nie die onskuldiges. skrik wakker, hou op praat en raak betrokke.